**Elli Sinikka Aaltonen** (o.s. **Leskinen**, s. 28. joulukuuta 1953 Sääminki) on suomalainen yhteiskuntatieteiden tohtori ja Kelan pääjohtaja vuoden 2017 alusta vuoden 2019 loppuun saakka, jolloin hän vihdoinkin jäi eläkkeelle.

Vuosina 2020–2023 hän toimii osa-aikaisena työelämäprofessorina Tampereen yliopistossa. Hänet valittiin Suomen Punaisen Ristin puheenjohtajaksi vuoden 2020 syyskuussa.

Työura
------

Aaltonen kirjoitti ylioppilaaksi Savonlinnan tyttölyseosta vuonna 1973. Hän valmistui humanististen tieteiden kandidaatiksi vuonna 1986 ja filosofian kandidaatiksi vuonna 1988. Hän väitteli yhteiskuntatieteiden tohtoriksi vuonna 1999 Joensuun yliopistosta. Vuodesta 2005 Aaltonen on ollut Kuopion yliopiston (vuodesta 2010 Itä-Suomen yliopiston) dosentti. Hän oli myös Itä-Suomen yliopiston hallituksen jäsen vuosina 2009–2013.

Vuosina 1976–1979 Aaltonen oli Kotikallion vanhainkodin johtaja Punkaharjulla ja vuosina 1982–1985 Savonlinnan kaupungin sosiaalisihteeri. Vuosina 1985–1993 hän oli Nurmeksen kaupungin sosiaalijohtaja ja vuosina 1993–1994 sosiaali- ja terveysministeriön selvityshenkilö sekä vuosina 1995–1998 EU-asiantuntija ja projektipäällikkö. Vuosina 1995–2005 Aaltonen oli Itä-Suomen lääninhallituksen sosiaalineuvos ja vuosina 2005–2009 sosiaali- ja terveysneuvos.

Vuosina 2007–2009 Aaltonen oli sosiaaliturvan kokonaisuudistusta valmistelleen Sata-komitean jäsen ja toimi vuosina 2008–2009 Sosiaali- ja terveydenhuollon tuotevalvontakeskuksen ja Terveydenhuollon oikeusturvakeskuksen yhdistämisprojektin erityisasiantuntijana. Vuonna 2009 Aaltonen johti Itä-Suomen aluehallintovirastoa valmistelevaa työryhmää. Hän on ollut vuodesta 2008 Kansaneläkelaitoksen hallituksen jäsen. Aaltonen istui kahdeksan vuotta Kelan hallituksessa keskustan mandaatilla. Vuosina 2008–2013 Aaltonen oli Kelan hallituksen varapuheenjohtaja. Vuodesta 2013 hän on ollut Vanhustyön keskusliiton hallituksen puheenjohtaja. Keväällä 2015 Aaltonen oli mukana Sipilän hallituksen hyvinvointityöryhmässä, joka käsitteli hyvinvointipalveluja ja sosiaaliturvaa.

Aaltonen nimitettiin Itä-Suomen aluehallintoviraston ylijohtajaksi vuoden 2010 alusta lähtien. Hänet valittiin jatkokaudelle vuonna 2014.

### Kelan pääjohtajaksi

Itä-Suomen aluehallintoviraston ylijohtajana toimiessaan Aaltonen haki Kelan pääjohtajan virkaa. Kelan valtuustossa Aaltosen puolelle asettuivat keskustan, Sdp:n ja vihreiden edustajat. Valtuutettujen äänet jakautuivat tasan 6–6 Aaltoselle ja Outi Antilalle, joka oli sosiaali- ja terveysministeriön osastopäällikkö. Aaltosesta tuli Kelan pääjohtaja arvan avulla.  Antilaa kannattivat kokoomus ja perussuomalaiset.

Kelan pääjohtajana oli ollut keskustan tai maalaisliiton edustaja yhtäjaksoisesti 62 vuoden ajan. Elli Aaltosella ei ole keskustan jäsenkirjaa, mutta hän pitää itseään "alkiolaisena keskustalaisena".

Aaltonen valittiin Kelan pääjohtajaksi lokakuussa 2016. Hän seurasi virassa Liisa Hyssälää, joka jäi eläkkeelle vuoden 2016 lopussa.

Aaltosen noustua Kelan pääjohtajaksi vuonna 2017 hänen verotettavat tulonsa olivat yhteensä 207 423 €, josta pääomatuloja oli 14 341 € ja ansiotuloja 193 082 €. Hänen veroprosenttinsa oli 45,1.

Aaltonen jäi itse eläkkeelle joulukuussa 2019, ja hänen seuraajanaan Kelan pääjohtajana aloitti Outi Antila.

### Kritiikki

Elli Aaltosen johtajakaudella toimeentulotuki siirtyi Kelan vastuulle. Tämän seurauksena tukien maksu kärsi kohtuuttomista viivästyksistä. Kelan johto ei ollut osannut arvioida muutoksen seurauksia ja oli budjetoinut liian vähän henkilökuntaa. Aaltonen sai voimakasta kritiikkiä osakseen ja hän joutui pyytämään epäonnistumistaan anteeksi Kelan asiakkailta. Aaltonen itse syytti Kelan epäonnistumisesta edellistä johtajaa, Liisa Hyssälää.  Eduskunnan oikeusasiamies antoi toiminnasta huomautuksen Aaltosen johtamalle Kelalle, joka oli toiminut lainvastaisesti ja viivästyttänyt tukien käsittelyä.

Vaikka Kela sai oikeusasiamiehen huomautuksen, se on jatkanut lainvastaisten*lähde?* käytäntöjen toteuttamista Aaltosen johtaessa laitosta. Esimerkkinä voidaan mainita Kelan käytäntö, jossa asiakkailta karsitaan lääkkeitä, jotka Kelan asiantuntijaryhmä arvioi tarpeettomaksi (esim. ADHD-lääkitys, unilääkkeet ja rauhoittavat).

Elli Aaltonen vaatii hankintalain muuttamista siten, että päästään eroon tilanteesta jossa ihmisten palvelut, hoidot ja jopa asuminen kilpailutetaan määrävuosittain, ne kun ylittävät hankintalain alarajat.

Lähteet
-------

1. 1 2 3 4 5  *Kuka kukin on 2015*, s. 20–21. Helsinki: Otava. ISBN 978-951-1-28228-0.
2. ↑  Kelan pääjohtaja Elli Aaltonen jää eläkkeelle *www.iltalehti.fi*. Viitattu 25.9.2019.
3. ↑  Elli Aaltonen työelämäprofessoriksi Tampereen yliopistoon *tuni.fi*.
4. ↑  Järjestöt | Suomen Punaisen Ristin uudeksi puheenjohtajaksi valittiin Elli Aaltonen *Helsingin Sanomat*.  5.9.2020. Viitattu 6.9.2020.
5. 1 2  16 miljardin €:n vuosibudjetin vartija tuo organisaatioonsa säpinää: "Kelan pitää olla myös yhteiskunnallinen kehittäjä" *Talouselämä*. Viitattu 17.1.2017.
6. ↑  Hallitus 1.1.2008-31.12.2010 (Internet Archive)  9.2.2009. Kela.  Arkistoitu 28.2.2009. Viitattu 19.5.2014.
7. ↑  Toimintakertomus 2011 (pdf) (s. 25) Kela.  Arkistoitu 8.8.2016. Viitattu 19.5.2014.
8. ↑  Toimintakertomus 2012 (pdf) (s. 42) Kela.  Arkistoitu 3.10.2013. Viitattu 19.5.2014.
9. ↑  Toimintakertomus 2013 (pdf) (s. 40) Kela.  Arkistoitu 11.3.2015. Viitattu 11.8.2015.
10. ↑  Keskitalo, Elina: Avin Elli Aaltonen mukana hallituksen hyvinvointiryhmässä *Itä-Savo*.  15.5.2015.  Arkistoitu 28.8.2015. Viitattu 11.8.2015.
11. ↑  Laukkanen, Anna: Elli Aaltonen Itä-Suomen johtoon *Savon Sanomat*.  22.12.2009.  Arkistoitu 22.1.2015. Viitattu 19.5.2014.
12. ↑  Elli Aaltonen jatkaa Itä-Suomen avin ylijohtajana *Karjalainen.fi*.  30.10.2014.  Arkistoitu 5.10.2016. Viitattu 11.8.2015.
13. 1 2  Elli Aaltonen Kelan pääjohtajaksi – voittaja ratkesi arvalla äänestyksen päätyttyä tasan *Helsingin Sanomat*.  4.10.2016. Viitattu 17.1.2017.
14. ↑  Elli Aaltonen Kelan pääjohtajaksi – voittaja ratkesi arvalla äänestyksen päätyttyä tasan *Helsingin Sanomat*.  4.10.2016. Viitattu 17.1.2017.
15. ↑  Elli Aaltonen Kelan pääjohtajaksi, (Arkistoitu – Internet Archive) hs.fi 4.10.2016
16. ↑  Iltalehden Verokone - Tuoreimmat verotiedot | Iltalehti *www.iltalehti.fi*. Viitattu 3.11.2018.
17. ↑  Kelan pääjohtaja: "Pyydän anteeksi kaikilta teiltä, jotka ette saaneet tukeanne ajoissa" *YLE*.  28.03.2017. Viitattu 3.12.2017.
18. ↑  "Erityisen moitittavaa" – Kelalle huomautus toimeentulotukien hitaasta käsittelystä *YLE*.  23.03.2017. Viitattu 3.12.2017.
19. ↑  Oikeusasiamies selvittää sotkua Kelan lääke­korvauksista: kova kiista kipu-, ADHD- ja erektiolääkkeistä *Ilta-Sanomat*.  14.11.2017. Viitattu 4.1.2018.
20. ↑  Leukumavaara, Jenni: Kelan pääjohtaja:Ihmisten palvelujen kilpailutus ei toimi *Vihreä lanka*.  5.2.2019. Viitattu 27.2.2019.

Aiheesta muualla
----------------

* Elli Aaltosen kolumnit Länsi-Savon sivuilla (Arkistoitu – Internet Archive)
* Elli Aaltosen blogi (Arkistoitu – Internet Archive)
* YouTube: Haastattelussa ylijohtaja Elli Aaltonen
* Kelan uusi pääjohtaja: "Miksi ylläpidämme järjestelmää, joka maksaa ihmiselle olemisesta?" *Suomen Kuvalehti*.  26.11.2016.

|  |  |  |  |
| --- | --- | --- | --- |
|  | Edeltäjä:**Liisa Hyssälä** | **Kelan pääjohtajat**2017–2019 | Seuraaja:**Outi Antila** |